Prezidentqa Çeçnya öçen medal birelde\nчәршәмбе, 22 ноябрь 2017, Казан вакыты 10:27\nBaşqortstan prezidentı Mortaza Räximov Çeçnyadağı tırışlıqları öçen medal' belän büläklände. Çärşämbe könne aña Rusiä Eçke eşlär ministrlığınıñ iñ yuğarı büläkläreneñ berse – “Xärbi xezmättäşlek öçen” isemle medal' tapşırıldı. Rusiä eçke eşlär ministrı Räşit Nurğalievnıñ şuşı medal'ne birü xaqındağı färmanında Mortaza Räximovqa bu büläk “Başqortstannıñ Çeçnyada xezmät itüçe militsiä xezmätkärlärenä yärdäm itkäne öçen” digän añlatma yazılğan. Bu medal'ne Räximovnıñ kükrägenä Başqortstan eçke eşlär ministrı Divaev äfände berkette.\nSoñğı berniçä yılda Başqortstannıñ yözlärçä militsiä xezmätkäre Çeçnya Respublikasında komandirovkada buldı. Distälärçä yaqtaş anda başın saldı, tağın küpläre qatı cäräxätlär aldı. Älege köndä dä Çeçnyada Başqortstannıñ yözdän artıq militsionerı yartı yıllıq xezmättä qala.\nBaşqortstan prezidentı Räximov üze berqayçan da xärbi xezmättä bulmağan. Ämma aña törle uñaydan häm törle taraflardan xärbi büläklärne yaudırıp qına toralar. Çirattağısına da bik zur qänäğätlek xise kiçerde ul.